[pic] | KOMISIJA EVROPSKIH SKUPNOSTI |

Bruselj, 27.5.2008

COM(2008) 320 konč.

2008/0107 (CNS)

Predlog

ODLOČBA SVETA

o pooblastitvi držav članic, da v interesu Evropske skupnosti ratificirajo Konvencijo o delu na področju ribolova Mednarodne organizacije dela iz leta 2007 (Konvencija 188)

(predložila Komisija)

OBRAZLOŽITVENI MEMORANDUM

1. OZADJE PREDLOGA |

Razlogi za predlog in njegovi cilji Konvencija št. 188 o delu na področju ribolova Mednarodne organizacije dela (v nadaljnjem besedilu: ILO (International Labour Organisation)) je bila sprejeta junija 2007 na šestindevetdesetem zasedanju Mednarodne konference dela (v nadaljnjem besedilu: Konvencija 188). Po sprejetju konsolidirane Konvencije o delovnih standardih v pomorstvu (v nadaljnjem besedilu: MLC (Maritime Labour Convention)) februarja 2006[1] je bilo treba sprejeti Konvencijo 188. MLC je področje ribolova izključila iz svojega področja uporabe. Urad ILO in tripartitne delegacije (vlade, delodajalci in delavci) so v letu 2003 začeli pripravljati posodobljene in usklajene mednarodne standarde dela za področje ribolova, ki bi zagotavljali ustrezno zaščito za ribiče po vsem svetu in bi jih ratificiralo čim več partnerjev. Cilj Konvencije 188 je vzpostavitev minimalnih mednarodnih standardov na področju ribolova. Zato revidira Konvencijo o minimalni starosti (ribiči) iz leta 1959 (št. 112), Konvencijo o zdravniškem pregledu ribičev iz leta 1959 (št. 113), Konvencijo o pogodbi o zaposlitvi ribičev iz leta 1959 (št. 114) in Konvencijo o prostorih za posadko na ribiških ladjah iz leta 1966 (št. 126); zajema tudi druga pomembna vprašanja, kot so zdravje in varnost pri delu, število članov posadke in čas počitka, seznam posadke, vrnitev, zaposlitev in namestitev, socialna varnost ter skladnost in izvrševanje. Konvencijo 188 spremlja Priporočilo 199 o delu na področju ribolova, ki ga je junija 2007 sprejela Mednarodna konference dela. Končni cilj Konvencije iz leta 2007 je doseči in ohraniti enake pogoje delovanja na področju ribolova s spodbujanjem dostojnih življenjskih in delovnih razmer za ribiče ter pravičnejših pogojev konkurence v svetu ter s tem prispevati k množičnejši ratifikaciji vrste konvencij s področja dela v pomorstvu. EU je z usklajevanjem na ravni EU tesno sodelovala v pogajanjih in v dokončnem oblikovanju Konvencije 188. Z usklajevanjem na ravni EU med posvetovanji v letih 2004, 2005 in 2007 se je zagotovila usklajenost in združljivost med določbami ILO in pravnim redom Skupnosti. To je bilo zlasti pomembno za nekatera področja Konvencije, ki so v izrecni pristojnosti Skupnosti, zlasti usklajevanje sistemov socialne varnosti, ki izhajajo iz Uredbe Sveta (EGS) št. 1408/71 z dne 14. junija 1971 o uporabi sistemov socialne varnosti za zaposlene osebe in njihove družinske člane, ki se gibljejo v Skupnosti, sprejete v skladu s členom 42 Pogodbe ES. Člena 13(2)(c) in 14b Uredbe (EGS) št. 1408/71 oblikujeta posebne določbe za pomorščake in ribiče. Z Uredbo (ES) št. 859/2003 z dne 14. maja 2003 je bila uporaba Uredbe (EGS) št. 1408/71 razširjena na državljane tretjih držav. Ta uredba določa veljavna pravila za državljane tretjih držav in jim pri gibanju v Evropski uniji zagotavlja enake pravice socialne varnosti kakor državljanom EU. Uredbo (EGS) št. 1408/71 bo sčasoma, ko bo sprejet nov osnutek izvedbene uredbe, nadomestila Uredba (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti. V besedilu ILO sta država zastave in država prebivališča pristojni za različna področja socialne varnosti, medtem ko je po pravu ES država zastave praviloma določena kakor država, katere zakonodajo s področja socialne varnosti je treba uporabljati v skladu z Uredbo (EGS) št. 1408/71 in Uredbo (ES) št. 883/2004. Da bi uredili morebitna pravna navzkrižja med Konvencijo iz leta 2007 in pravnim redom ES o usklajevanju sistemov socialne varnosti, je bila v besedilo (člen 37) vključena zaščitna klavzula. Cilj te klavzule je zaščititi in zagotoviti prednost prava ES o usklajevanju sistemov socialne varnosti, če bi se izid Konvencije razlikoval od pravil ES o tej zadevi. V skladu s sodno prakso v primeru AETR pred Sodiščem Evropskih skupnosti o zunanji pristojnosti države članice ne morejo brez pooblastila Skupnosti ratificirati Konvencije iz leta 2007, saj njene določbe glede usklajevanja sistemov socialne varnosti vplivajo na izvajanje izključne pristojnosti Skupnosti na tem področju. V tem okviru in za zagotovitev skladnosti z delitvijo pristojnosti med Skupnostjo in državami članicami, kakor določa Pogodba ES, Komisija predlaga, naj Svet pooblasti države članice, da v interesu Skupnosti ratificirajo Konvencijo 188. |

Splošno ozadje Konvencija 188 je v skladu z osnovno nalogo ILO, ki vključuje vzpostavitev mednarodnih delovnih standardov za področje ribolova z namenom pospeševanja dostojnega dela za ribiče. Konvencija 188 upošteva dejstvo, da glede na posebno naravo sektorja ter njegove delovne in življenjske pogoje ribiči potrebujejo posebno zaščito. Konvencija določa devet ločenih skupin standardov: (I) opredelitve in področje uporabe, (II) splošna načela, (III) minimalne zahteve za delo na ribiških plovilih, (IV) pogoji zaposlitve, (V) pogoji namestitve in hrane, (VI) zdravstvena oskrba, varovanje zdravja in socialno varstvo, (VII) skladnost in izvrševanje, (VIII) spremembe prilog I, II in III ter (IX) končne določbe. Za izvajanje Konvencije 188 se zahteva, da države zastave in države pristanišča vzpostavijo sistem skladnosti in izvrševanja. Konvencija prav tako določa klavzulo „izključitev ugodnejše obravnave“, s katero zagotavlja, da ladje držav, ki še niso ratificirale Konvencije, niso obravnavane ugodneje kakor ribiška plovila pod zastavo države, ki jo je ratificirala. Obstaja obsežen pravni red Skupnosti, ki izhaja iz člena 42, 71, 137 in 138 Pogodbe ES, o različnih zadevah, ki jih zajema MLC. Večji del določb besedila zajemajo zadeve v deljeni pristojnosti, na katere vpliva Konvencija iz leta 2007. Pristojnost Skupnosti se je med drugim izvajala na področjih, kakor so delovno pravo, delovne razmere, varnost in varovanje zdravja, nastanitev ter varnostne zahteve za gradnjo in vzdrževanje ribiških plovil. Sporazumi o partnerstvu v ribiškem sektorju EU (SPR) s tretjimi državami prav tako vsebujejo socialno klavzulo, ki se sklicujejo na standarde ILO. Modra knjiga o pomorski politiki EU (celostna pomorska politika za Evropsko unijo) podpira ratifikacijo in uporabo mednarodnih konvencij s področja dela v pomorstvu, vključno s Konvencijo 188. |

Obstoječe določbe na področju, na katero se nanaša predlog Na področju, na katero se nanaša predlog, ni obstoječih določb. |

Usklajenost z drugimi politikami in cilji Unije Se ne uporablja. |

2. POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi |

Ni pomembno. |

Zbiranje in uporaba izvedenskih mnenj |

Zunanja izvedenska mnenja niso bila potrebna. |

Ocena učinka Ni pomembno. Torej ni potrebe za preučitev več možnosti. |

3. PRAVNI ELEMENTI PREDLOGA |

Povzetek predlaganih ukrepov Uporabo pravil Skupnosti na področjih, ki jih zajema Konvencija 188, je treba ohraniti, hkrati pa je treba preostalemu svetu jasno nakazati, kolikšen pomen Skupnost pripisuje Konvenciji 188 ter delovnim in življenjskim razmeram ribičev. V nasprotju z drugimi mednarodnimi forumi pravila delovanja ILO ne vključujejo postopka uradnega podpisa pred ratifikacijo. V okviru ILO se podpis nadomesti s postopkom glasovanja, ki mu sledi sprejetje in je enakovredno podpisu. Obravnavana konvencija je bila sprejeta z glasovanjem na Mednarodni konferenci dela 14. junija 2007, vendar še ni začela veljati. Čeprav h konvenciji lahko pristopijo zgolj države, je bila Komisija v tem primeru v imenu Evropske skupnosti prek koordinacije Evropske unije tesno vključena v pripravo in pogajanja. Glede na tristransko naravo ILO so pri pogajanjih in glasovanju o sprejetju Konvencije 188 sodelovale vlade ter predstavniki delodajalcev in delavcev. Komisija je prispevala k koordinaciji EU, saj je v sodelovanju s predsedstvom EU organizirala sestanke strokovnjakov držav članic ter posvetovanja s socialnimi partnerji EU in mednarodnimi socialnimi partnerji. Komisija je imela status aktivnega opazovalca. Opozoriti je treba, da mora ta konvencija začeti veljati čim prej. Ker je usklajevanje sistemov socialne varnosti v pristojnosti Skupnosti, države članice ne morejo ratificirati Konvencije brez pooblastila Skupnosti. Komisija predlaga, da Svet pooblasti države članice, da v interesu Skupnosti ratificirajo Konvencijo 188. Predlagana odločba bo tako državam članicam omogočila in jih spodbudila, da nemudoma sprejmejo vse potrebne ukrepe za ratifikacijo. |

Pravna podlaga Člen 42 Pogodbe ES. |

Načelo subsidiarnosti Predlog je v izključni pristojnosti Skupnosti. Zato načelo subsidiarnosti ne velja. |

Načelo sorazmernosti Predlog je v skladu z načelom sorazmernosti iz naslednjega(-ih) razloga(-ov). |

Ni pomembno. |

Ni pomembno. |

Izbira instrumentov |

Predlagani instrument: drugo. |

Druga sredstva ne bi bila primerna zaradi naslednjega(-ih) razloga(-ov). Ni pomembno in ni ustrezno. |

4. PRORAčUNSKE POSLEDICE |

Predlog ne vpliva na proračun Skupnosti. |

5. DODATNI PODATKI |

Podrobnejša obrazložitev predloga Ni pomembno. |

2008/0107 (CNS)

Predlog

ODLOČBA SVETA

o pooblastitvi držav članic, da v interesu Evropske skupnosti ratificirajo Konvencijo o delu na področju ribolova Mednarodne organizacije dela iz leta 2007 (Konvencija 188)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 42 v povezavi s prvim stavkom prvega pododstavka člena 300(2) ter prvega pododstavka člena 300(3) Pogodbe,

ob upoštevanju predloga Komisije[2],

ob upoštevanju mnenja Evropskega parlamenta[3],

ob upoštevanju naslednjega:

(1) Konvencija št. 188 o delu na področju ribolova Mednarodne organizacije dela (v nadaljnjem besedilu: Konvencija in ILO) je bila 14. junija 2007 sprejeta na zasedanju o pomorstvu Mednarodne konference dela ILO, sklicane v Ženevi, na kateri so vse delegacije držav članic EU glasovale za njeno sprejetje[4].

(2) Ta konvencija predstavlja velik prispevek za sektor ribolova na mednarodni ravni s spodbujanjem dostojnih delovnih razmer za ribiče in bolj poštenih pogojev konkurence za lastnike ribiških plovil, zato je zaželeno, da se njene določbe začnejo izvajati čim prej.

(3) Komisija, Svet in Evropski parlament spodbujajo ratifikacijo mednarodnih konvencij s področja dela, ki jih ILO uvršča med aktualne in prispevajo k prizadevanjem EU pri spodbujanju dostojnega dela za vse v EU in zunaj nje[5].

(4) Odstavek 8 člena 19 Ustave ILO določa, da „se v nobenem primeru to, da Konferenca sprejme katero koli konvencijo ali priporočilo ali katera koli država ratificira katero koli Konvencijo, ne šteje kakor vplivanje na kateri koli zakon, razsodbo, običaj ali sporazum, ki zadevnim delavcem zagotavlja bolj ugodne pogoje, kakor so tisti, določeni s konvencijo ali priporočilom“.

(5) Nekatere določbe Konvencije spadajo v izključno pristojnost Skupnosti, kar zadeva usklajevanje sistemov socialne varnosti.

(6) Skupnost ne more ratificirati Konvencije, saj so lahko njene pogodbenice samo države.

(7) Svet mora zato države članice, ki jih zavezujejo pravila Skupnosti o usklajevanju sistemov socialne varnosti na podlagi člena 42 Pogodbe ES, pooblastiti, da v interesu Skupnosti ratificirajo Konvencijo pod pogoji, določenimi v tej odločbi –

SPREJEL NASLEDNJO ODLOČBO:

Člen 1

Države članice so pooblaščene, da glede delov, ki spadajo v pristojnost Skupnosti, ratificirajo Konvencijo o delu na področju ribolova Mednarodne organizacije dela iz leta 2007, sprejeto 14. junija 2007.

Člen 2

Države članice si prizadevajo sprejeti potrebne ukrepe za deponiranje svojih listin o ratifikaciji Konvencije pri generalnem direktorju Mednarodnega urada za delo čim prej, po možnosti pred 31. decembrom 2012. Svet bo pregledal napredek v zvezi z ratifikacijo pred januarjem 2012.

Člen 3

Ta odločba je naslovljena na države članice v skladu s Pogodbo o ustanovitvi Evropske skupnosti.

V Bruslju,

Za Svet

Predsednik

[1] Svet je z Odločbo 2007/431/ES z dne 7. junija 2007 (UL L 161, 22.6.2007, str. 63) pooblastil države članice, da ratificirajo MLC.

[2] UL C, str. .

[3] UL C, str. .

[4] ILO, Mednarodna konferenca dela, Začasno poročilo, Šestindevetdeseto zasedanje, Ženeva, 2007. št. 12 in št. 25.

[5] COM(2006) 249 konč. in SEC(2006)643; Sklepi Sveta z dne 30. novembra – 1. decembra 2007, 2767. seja; Resolucija Evropskega parlamenta z dne 23. maja 2007 o spodbujanju dostojnega dela za vse.